CELEX: 32013D0428
Language: el
Date: 2013-08-09 00:00:00
Title: 2013/428/ΕΕ: Απόφαση του Συμβουλίου, της 9ης Αυγούστου 2013 , για παράταση της ισχύος της απόφασης 2012/96/ΕΕ

13.8.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 217/36
            
         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 9ης Αυγούστου 2013
   για παράταση της ισχύος της απόφασης 2012/96/ΕΕ
   (2013/428/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών αυτής, αφετέρου, που υπογράφηκε στην Κοτονού στις 23 Ιουνίου 2000 (1) (εφεξής «συμφωνία εταιρικής σχέσης ΑΚΕ-ΕΚ»), όπως αναθεωρήθηκε τελευταία στην Ουαγκαντούγκου, Μπουρκίνα Φάσο στις 22 Ιουνίου 2010 (2), και ιδίως το άρθρο 96,
   Έχοντας υπόψη την εσωτερική συμφωνία μεταξύ των αντιπροσώπων των κυβερνήσεων των κρατών μελών, συνελθόντων στο πλαίσιο του Συμβουλίου, όσον αφορά τα ληπτέα μέτρα και τις ακολουθητέες διαδικασίες για την εφαρμογή της συμφωνίας εταιρικής σχέσης ΑΚΕ-ΕΚ (3), και ιδίως το άρθρο 3,
   Έχοντας υπόψη την πρόταση της Επιτροπής,
   Εκτιμώντας τα ακόλουθα:
   
               (1)
            
            
               Με την απόφαση 2002/148/ΕΚ (4), περατώθηκαν οι διαβουλεύσεις με τη Δημοκρατία της Ζιμπάμπουε δυνάμει του άρθρου 96 παράγραφος 2 στοιχείο γ) της συμφωνίας εταιρικής σχέσης ΑΚΕ-ΕΚ και λήφθηκαν κατάλληλα μέτρα για τον περιορισμό της συνεργασίας με τη Ζιμπάμπουε βάσει του άρθρου 96 της συμφωνίας εταιρικής σχέσης ΑΚΕ-ΕΚ (εφεξής «κατάλληλα μέτρα»), όπως διευκρινίζονται στο παράρτημα της εν λόγω απόφασης. Έκτοτε, τα εν λόγω μέτρα έχουν αναπροσαρμοστεί και η περίοδος εφαρμογής τους έχει παραταθεί κάθε έτος.
            
         
               (2)
            
            
               Προκειμένου να αποδειχθεί η συνεχιζόμενη δέσμευση της Ένωσης στην πολιτική διαδικασία στο πλαίσιο της συνολικής πολιτικής συμφωνίας, το Συμβούλιο, στις 7 Αυγούστου 2012, αποφάσισε, με την απόφαση 2012/470/ΕΕ (5), να παραταθεί η ισχύς της απόφασης 2012/96/ΕΕ (6) και να ανασταλεί η εφαρμογή των κατάλληλων μέτρων για περίοδο 12 μηνών.
            
         
               (3)
            
            
               Το Συμβούλιο θα πρέπει να επανεξετάσει τα εν λόγω κατάλληλα μέτρα αμέσως μετά τη διεξαγωγή ειρηνικών, διαφανών και αξιόπιστων εκλογών στη Ζιμπάμπουε σύμφωνα με τη συνολική πολιτική συμφωνία. Η ισχύς της απόφαση 2012/96/ΕΕ θα πρέπει επομένως να παραταθεί, διατηρώντας παράλληλα την αναστολή των κατάλληλων μέτρων.
            
         
               (4)
            
            
               Η Ευρωπαϊκή Ένωση μπορεί να αποφασίσει την επανεξέταση της παρούσας απόφασης ανά πάσα στιγμή,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η ισχύς της απόφασης 2012/96/ΕΕ και των κατάλληλων μέτρων της παρατείνεται έως τις 20 Φεβρουαρίου 2014. Η εφαρμογή των κατάλληλων μέτρων παραμένει υπό αναστολή.
   Τα κατάλληλα μέτρα τελούν υπό διαρκή επανεξέταση και εφαρμόζονται εκ νέου εάν η κατάσταση στη Ζιμπάμπουε επιδεινωθεί σοβαρά.
   Σε κάθε περίπτωση, τα εν λόγω μέτρα επανεξετάζονται έξι μήνες μετά την έναρξη ισχύος της παρούσας απόφασης.
   Άρθρο 2
   Η παρούσα απόφαση αρχίζει να ισχύει την ημερομηνία της έκδοσής της. Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 9 Αυγούστου 2013.
      
         
            Για το Συμβούλιο
         
         
            Ο Πρόεδρος
         
         L. LINKEVIČIUS
      
   
   
      (1)  ΕΕ L 317 της 15.12.2000, σ. 3.
   
      (2)  ΕΕ L 287 της 4.11.2010, σ. 3.
   
      (3)  ΕΕ L 317 της 15.12.2000, σ. 376.
   
      (4)  Απόφαση 2002/148/ΕΚ του Συμβουλίου, της 18ης Φεβρουαρίου 2002, για την περάτωση της διαδικασίας διαβουλεύσεων με τη Ζιμπάμπουε βάσει του άρθρου 96 της συμφωνίας εταιρικής σχέσης ΑΚΕ-ΕΚ (ΕΕ L 50 της 21.2.2002, σ. 64).
   
      (5)  Απόφαση 2012/470/ΕΕ του Συμβουλίου, της 7ης Αυγούστου 2012, για την παράταση της ισχύος της απόφασης 2012/96/ΕΕ και την αναστολή της εφαρμογής των κατάλληλων μέτρων που προσδιορίζονται στην απόφαση 2002/148/ΕΚ (ΕΕ L 213 της 10.8.2012, σ. 13).
   
      (6)  Απόφαση 2012/96/ΕΕ του Συμβουλίου, της 17ης Φεβρουαρίου 2012, για την προσαρμογή και την παράταση της περιόδου εφαρμογής των κατάλληλων μέτρων που καθορίστηκαν για πρώτη φορά στην απόφαση 2002/148/ΕΚ για την περάτωση των διαβουλεύσεων με τη Ζιμπάμπουε σύμφωνα με το άρθρο 96 της συμφωνίας εταιρικής σχέσης ΑΚΕ-ΕΚ (ΕΕ L 47 της 18.2.2012, σ. 47).